Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Borisa Tušeka, općinskog načelnika Općine Novi Golubovec,** na 86. sjednici, održanoj 22. svibnja 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Borisa Tušeka, općinskog načelnika Općine Novi Golubovec, neće se pokrenuti, jer iz zaprimljenog očitovanja i dokumentacije vezano za okolnosti organiziranja Dana Općine u 2017.g. i 2018.g. te poslovnog odnosa sanacije krovišta Doma kulture na osnovi Ugovora-6/2018 između Općine Novi Golubovec i trgovačkog društva GK Lonjak d.o.o., ne proizlaze okolnosti koje bi upućivale da je dužnosnik počinio povredu odredbi ZSSI-a.**

Obrazloženje

U Povjerenstvu je dana 15. ožujka 2019.g. pod brojem 711-U-1239-P-98/19-01-3 zaprimljena anonimna prijava mogućeg sukoba interesa podnesena protiv dužnosnika Borisa Tušeka, općinskog načelnika Općine Novi Golubovec, povodom koje se vodi predmet P-88/19.

U navedenoj prijavi se u bitnome navodi da dužnosnik Boris Tušek u obnašanju dužnosti općinskog načelnika Općine Novi Golubovec postupa suprotno zakonima i pravilima morala, čime si pribavlja značajnu materijalnu i financijsku korist na štetu proračuna Općine Novi Golubovec. Navodi se da iz završnog računa za 2017g. proizlazi niz nepravilnosti koje su skrivene kroz razne stavke te da ih većina članova Općinskog vijeća Općine Novi Golubovec ne može prepoznati, pa je tako stavka za proslavu Dana Općine za 2017.g. čak 200% veća u odnosu na 2016.g., što se nastavilo u 2018.g. Također se navodi da je potrebno ispitati postupak javne nabave koji se odnosi na rekonstrukciju krovišta zgrade općine, odnosno Doma kulture, obzirom da su na tom objektu izvršene radnje skidanja starog pokrova-crijepa, postavljanja oplate i novih letava sa par rogova te novi crijep, nova limarija i da je vrijednosti izvedenih radova iznosila više od 400.000,00 kn te da bi stručni vještak lako utvrdio stvarnu vrijednost svih izvedenih radova imajući u vidu veličinu objekta na kojem su izvedeni. Navedene radove izvodilo je trgovačko društvo GK Lonjak d.o.o., koje je uz svoju ponudu dostavilo i dvije ponude svojih poslovnih partnera.

Ističe se da je trgovačko društvo GK Lonjak d.o.o. u posljednjih nekoliko godina bilo izvođač u drugim poslovima za Općinu, što se može provjeriti, a koji su također preplaćeni u odnosu na stvarnu vrijednost izvedenih radova. Nadalje se iznosi da ponuda - troškovnik jednog poslovnog subjekta u pogledu rekonstrukcije krovišta nije bila prihvaćena, već je odabrana ponuda GK Lonjak s dvostruko većim iznosom troškova.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i dužnosnik Boris Tušek, povodom obnašanja dužnosti općinskog načelnika Općine Novi Golubovec obvezan postupati sukladno odredbama ZSSI-a.

Povjerenstvo je radi stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Općine Novi Golubovec dopisom Broj: 711-I-620-P-88/19-02-17 od 19. ožujka 2019.g. Navedenim dopisom zatraženo je očitovanje koliko iznose sredstva koja su isplaćivana iz Proračuna Općine Novi Golubovec za proslavu Dana Općine u 2017.g., 2018.g. i 2019.g. te jesu li i zašto povećavana za tu namjenu kroz godine, je li Općina Novi Golubovec angažirala poslovnog partnera u organizaciji obilježavanja Dana Općine i tko je o tome donosio odluke, zajedno sa dokumentacijom. Općina je istim dopisom pozvana dostaviti cjelokupnu dokumentaciju koja se odnosi na postupak javne nabave za svrhu rekonstrukciju krovišta zgrade Doma kulture.

Općina Novi Golubovec se očitovala dopisom, KLASA: 041-01/19-01/01, URBROJ: 2211/09-01-19-2 od 11. travnja 2019.g. u kojem se navodi da je Općina Novi Golubovec za proslavu Dana Općine u 2017.g. utrošila iznos od 26.174,81 kn, u 2018.g. iznos od 31.618,04 kn te u 2019.g. iznos od 1.300,00 kn, koje se odnosi na troškove iz na 2018.g. Navodi se da su sredstva za tu namjenu povećana ovisno o organizaciji kulturnih događanja i vremenskih uvjeta, budući da je Dan Općine 4. prosinca te se održava u zimskim uvjetima. Napominje se da je Općina organizirala proslavu Dana Općine i ujedno u sklopu te manifestacije bila pokrovitelj manifestacija kulturno-umjetničkog društva, nastupa amatersko-kazališne skupine Gornje Jesenje te koncerta za rudare, a budući da se radi o višednevnim aktivnostima povećana su sredstva za organizacije proslave Dana Općine. Sva događanja u sklopu proslave Dana Općine Novi Golubovec organizira Jedinstveni upravni odjel općine Novi Golubovec.

Vezano za sanaciju krovišta na Domu kulture u Novom Golubovcu iznosi se da je taj postupak pokrenut Projektantskim troškovnikom izrađenom po ovlaštenom arhitektu ………... projektantu trgovačkog društva Aris d.o.o., temeljem kojeg su troškovnika određene projektantske cijene i utvrđena okvirna vrijednost radova. Potom je raspisan Poziv za dostavu ponuda od 3. rujna 2018.g. kojim su regulirana prava i obveze te se napominje kako naručitelj nije bio dužan provoditi postupak javne nabave iz razloga što se radi o radovima manjim od 500.000,00 kn odnosno o postupku bagatelne nabave, procijenjene vrijednosti radove od 350.000,00 kuna bez PDV-a.

U dopisu se nadalje navodi da su pristigle 3 ponude, od strane trgovačkog društva Tera inženjerig d.o.o, Građevinarstvo Tepuš i GK Lonjak d.o.o. te da je Komisija za postupak nabave roba, usluga i radova u sastavu …………….., predsjednik, ……………., član i …………., član, sastavila zapisnik o otvaranju ponuda, konstatirala cijenu i potpunost ponuda, te donijela zaključak kojim je ocjenjeno da je ponuda trgovačkog društva Lonjak d.o.o. najpovoljnija i predložila Općinskom vijeću da istu ponudu prihvati. Općinsko vijeće je na svojoj 9. sjednici održanoj 25. rujna 2018.g. jednoglasno javnim glasovanjem donijelo odluku kojom se prihvaća navedena ponuda u iznosu od 389.346,88 s PDV-om povodom prijedloga Komisije za postupak nabave roba, usluga i radova te je zadužila općinskog načelnika da potpiše ugovor o izvođenju radova, što je učinjeno 26. rujna 2018.g. Izvođač radova izvršio je obvezu te je sukladno ugovoru i troškovniku dostavio račun 60/P1/01 u iznosu od 389.346,88 kn, a prilikom izvođenja radova nastali su izvanredni troškovnički radovi naručeni putem narudžbenice 21/2018, za što je ispostavljen račun 68/P1/01. Navodi se kako je Općina Novi Golubovec obveze podmirila 10. studenoga 2018.g. u iznosu od 200.000,00 kn te dana 14. studenoga 2018.g. u iznosu od 189.346,88 kn, dok su dodatni troškovi podmireni 21. studenoga 2018.g. u iznosu od 19.625,00 kn.

Očitovanju Općine Novi Golubovec prileže financijske kartice Općine za proslavu Dana Općine za 2017.g. na iznos od 26.174,81 kn, za 2018.g. na iznos od 31.618,04 kn te za 2019.g. na iznos od 1.300,00 kn, **troškovnik** iz kolovoza 2018.g. koji je izradio …………….., ovlašteni arhitekt trgovačkog društva Aris d.o.o. čiji je predmet bilo prekrivanje krovišta i limarija na Domu kulture u Općini Novi Golubovec, s procijenjenim iznosom troškova od 335.778,50 kn, odnosno 419.723,13 kn s PDV-om (rušenje i demontaža = 28.140,00 kn, tesarski i krovopokrivački radovi = 279.581,00, limarski radovi = 28.057,50 kn), poziv za dostavu ponude od 3. rujna 2018.g. radi sanacije krovišta na Domu kulture, procijenjene vrijednosti 350.000,00 kn koji je uputio općinski načelnik dužnosnik Boris Tušek, koji sadrži uvjete nabave, sastavne dijelove ponude i način dostave ponude, poziv općinskog načelnika od 11. rujna 2018.g. upućen članovima Komisije za postupak nabave roba, usluga i radova radi odaziva na otvaranje ponuda u navedenom postupku nabave, ponuda obrta Građevinarstvo Tepeš, vl. Miljenko Tepeš, vrijednost ponude 451.906,38 kn s PDV-om, ponuda trgovačkog društva Tera inženjering d.o.o., vrijednost ponude 423.452,50 kn s PDV-om, ponuda trgovačkog društva GK Lonjak d.o.o., vrijednost ponude 389.346,88 kn s PDV-om, zapisnikKomisije za postupak nabave roba, usluga i radova od 17. rujna 2018.g. u kojem se utvrđuje da je ponuda trgovačkog društva GK Lonjak d.o.o. najpovoljnija te se predlaže Općinskom vijeću da istu prihvati, dok je utvrđeno sa su ponude ostale dva subjekta nepotpuni jer nisu sadržavaale svu traženu dokumentaciju, Odluka Općinskog vijeća od 25. rujna 2018.g., koju je potpisao Mladen Kos, predsjednik Općinskog vijeća, kojom se prihvaća navedena ponuda u iznosu od 389.346,88 kn s PDV-om te se zadužuje općinski načelnik da potpiše ugovor s odabranim ponuditeljem, Ugovor-6/2018 o „Sanaciji krovišta na objektu Dom kulture u Novom Golubovecu“, sklopljen 26. rujna 2018.g., između Općine, kao naručitelja, zastupane po dužnosniku Borisu Tušeku, općinskom načelniku, te trgovačkog društva GK Lonjak d.o.o., kao izvršitelja, zastupanog po Damiru Lonjaku, vrijednost ugovora 389.346,88 kn, financijska kartica za 2018.g. za stavku uređenje Doma kultura iznosa od 417.659,08 kn, ispis sa transakcijskog računa Općine Novi Golubovec kod poslovne banke iz kojeg proizlaze isplate iznosa od 19.625,00 kn od 21. studenoga 2018.g., iznosa od 189.346,88 kn od 14. studenoga 2018.g. te iznosa od 200.000,00 kn od 10. studenoga 2018.g. u korist GK Lonjak d.o.o., račun broj 60/P1/01 od 10. listopada 2018.g. izdan od trgovačkog društva GK Lonjak d.o.o. na iznos od 389.346,88 kn s PDV-om radi sanacije krovišta na Domu kulture, narudžbenica broj 21/2018 od 16. studenoga 2018.g., obračun dodatnih troškova na iznos od 19.625,00 kn izrađen od navedenog trgovačkog društva i račun broj 68/P1/1 izdan od trgovačkog društva GK Lonjak d.o.o. 20. studenoga 2018.g. na isti iznos dodatnih troškova.

Uvidom u podatke sudskog registra nadležnog Trgovačkog suda u Varždinu utvrđeno je da je pod matičnim brojem subjekta 070107125 upisano trgovačko društvo GK Lonjak d.o.o., dok iz podataka povijesnog izvatka za navedeno trgovačko društvo nije utvrđeno da bi dužnosnik Boris Tušek bio vlasnikom poslovnih udjela u istom ili obavljao bilo koju upravnu ili nadzornu funkciju.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

U odnosu na proslavu Dana Općine, iz očitovanja Općine Novi Golubovec proizlazi, potvrđeno uvidom u financijske kartice Općine Novi Golubovec, da su sredstva za tu namjenu u organizaciji Općine u 2017.g. iznosila 26.174,81 kn te da su se u 2018.g. povećala na 31.618,04 kn, kao i da je u 2019.g. za 2018.g. utrošen dodatni iznos od 1.300,00 kn, što ukupno ne predstavlja povećanje sredstava u dvostrukom iznosu te se u tom smislu navod prijave ukazuje neosnovanima. Iz navedenog očitovanja proizlazi da visina sredstava ovisi o vremenskim uvjetima, jer Dan Općine pada na dan 4. prosinca, ali i o organizaciji drugih događaja povodom obilježavanja te manifestacije. Pored toga, u prijavi se ne navodi da bi dužnosnik Boris Tušek u organiziranju Dana Općine angažirao poslovni subjekt koji bi se po nekoj osnovi mogao dovesti s njim u vezu, te stoga utvrđene okolnosti održavanja predmetne manifestacije od lokalnog značaja na teret općinskog proračuna ne upućuju da bi se dužnosnik našao u povredi ZSSI-a.

Nadalje, u odnosu na sanaciju krovišta Doma kulture, utvrđeno je da je ………………., projektant trgovačkog društva Aris d.o.o. izradio troškovnik okvirne vrijednosti radova na iznos 419.723,13 kn s PDV-om te je raspisan Poziv za dostavu ponuda 3. rujna 2018.g. u koji su pristigle tri ponude, i to Tera inženjerig d.o.o, Građevinarstvo Tepuš i GK Lonjak d.o.o. Komisija za postupak nabave roba, usluga i radova, čiji dužnosnik nije bio član, utvrdila je da je ponuda trgovačkog društva GK Lonjak d.o.o. najpovoljnija jer je iznosila 389.346,88 kn s PDV-om, dok uz ponudu druga dva poslovna subjekta nije bila dostavljena sva potrebna dokumentacija te je Općinsko vijeće Općine Novi Golubovec jednoglasno prihvatilo prijedlog iste Komisije odlukom od 25. rujna 2018.g. i zadužilo dužnosnika Borisa Tušeka, općinskog načelnika za sklapanje ugovora s navedenim trgovačkim društvom za ponuđeni iznos. Ugovor je sklopljen 26. rujna 2018.g. te je izvođaču radova isplaćen iznos od 389.346,88 kn u dva navrata tijekom studenoga 2018.g. te iznos od 19.625,00 kn također u studenome na ime dodatnih troškova, sukladno obračunu dodatnih troškova.

Dužnosnik u navedenom postupku nije odlučivao o odabiru ponude, već je po prijedlogu navedene Komisije te odluci i zaduženju Općinskog vijeća sklopio ugovor s ponuditeljem kojeg su predložila i odabrala navedena tijela. Poslovni subjekt GK Lonjak d.o.o. nije doveden u svezu s dužnosnikom te ne postoje okolnosti koje bi upućivale da dužnosnik nije mogao potpisati ugovor u okviru svojih ovlasti na temelju kojeg je taj subjekt stekao sredstva Općine u kojoj dužnosnik obnaša dužnost.

Nadalje, iznos ponude odabranog ponuditelja GK Lonjak d.o.o. manji je od iznosa navedenog u troškovniku ovlaštenog projektanta, odnosno radovi sanacije krovišta koje je taj ponuditelj GK Lonjak d.o.o. izvršio po sklopljenom ugovoru manje su vrijednosti procijenjenih u troškovniku na temelju kojeg je izvršeno prikupljanje ponuda, a ukupni troškovi u pogledu dinamike isplate koje su bile u studenome 2018.g, ne ukazuju na nezakonitost u kontekstu moguće povrede odredbi ZSSI-a. Navedeni iznos ponude ponuditelja GK Lonjak d.o.o. manji je od iznosa ponude druga dva poslovna subjekta koji su dostavili ponudu, a iznos dodatnih troškova od 19.625,00 kn značajno je manji od iznosa početno ugovorenih troškova od 389.346,88 kn.

Povjerenstvo napominje kako ne može utvrđivati je li iznos isplaćenih troškova uvećan u odnosu na stvarne troškove, niti koje je građevinske i druge radnje bilo potrebno učiniti u svrhu sanacije krovišta u tom ili nekom drugom postupku izvođenja radova, odnosno jesu li troškovi sadržani u troškovniku u pogledu vrste i iznosa realni i opravdani, kao što ne može ocjenjivati niti razloge propusta druga dva ponuditelja u pogledu kompletiranja dokumentacije koja se prilaže uz ponudu.

Povjerenstvo stoga ocjenjuje navode prijave neosnovanima i nevjerodostojnima, jer iz navedenih okolnosti u pogledu provedbe postupka odabira ponuda radi sanacije krovišta Doma kulture i sklapanja ugovora s ponuditeljem GK Lonjak d.o.o. za te radove, ne proizlazi da bi dužnosnik Boris Tušek počinio moguću povredu odredbi ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Boris Tušek, elektronička dostava
2. Objava na internetskoj stranici Povjerenstva
3. Pismohrana